רק שתי ידיעות הפעם, אחת תשפיע עליכם אם אתם גיימרים. השניה עשויה להשפיע על כל הגיקים באשר הם.
לפני עשרים שנה, כשהוא בן 16 בלבד, הצטרף קליף בלזינסקי לאולפן הפיתוח Epic Megagames, שלימים הפך פשוט ל-Epic. הוא בילה שם למעלה ממחצית חייו והשתתף בפיתוחן של כמה וכמה אגדות כמו Jazz Jackrabbit, משחקי אנריל (כן, אלה שעל שמם נקרא המנוע שעומד בבסיסם של חלק ניכר מהמשחקים שיוצאים בימינו) וכמובן, איך אפשר לשכוח – סדרת Gears of War האלמותית של האקסבוקס 360.
אבל לכל דבר טוב יש סוף, ובימים האחרונים הודיע קליף על פרישתו המתקרבת. אחרי שבילה את כל חייו הבוגרים בפיתוח משחקים, הוא החליט שהגיע הזמן לקחת פסק זמן – קשה להגיד שאני מאשים אותו.
האם מדובר בהפסקה זמנית אחריה הוא יחזור שוב לתחום, או שהוא באמת מתכוון לעבור הסבת מקצוע? ואם יחזור לתחום, האם יחזור לאפיק או שיפתח אולפן משחקים משל עצמו? לא משנה מה התשובה לשאלות, כל מה שאנחנו יכולים לעשות עכשיו הוא להודות לו על הרבה שנים והרבה משחקים נהדרים שהשאיר לנו.
כל חובבי מלחמת הכוכבים יודעים שג’דיי צריך לשלוט בעצמו, מכיוון שזעם יוביל אותו לעבר הצד האפל. למרבה הצער, אנשי השיווק של מלחמת הכוכבים כבר עברו לצד האפל לפני שנים רבות, אחרת קשה להסביר למה הם מתכוונים לצרף לשורות אבירי הג’דיי מתלמדים שללא ספק יגיעו לצד האפל בסופו של דבר. על מה אני מדבר, אתם שואלים? על זה.
אין ספק, מדובר באחת הידיעות העצובות עליהן דיווחתי אי פעם. אחד המותגים האהובים עלי עומד לשתף פעולה עם אחד המותגים השנואים עלי. הדף מזמין את הקוראים לחשיפה שתתרחש בטיימס סקוור בעוד יומיים, ומן הסתם מדובר גם בצעצועים, אחרת לא היה מופיע ה”רמז” להגיע לסניף טויז אר אס המקומי.
מה לציפורים כועסות ולמלחמת הכוכבים? האם מדובר בצעצועים בלבד, או שגם משחק נמצא בדרך? ולמה אף אחד לא עצר לרגע ואמר “היי, זה רעיון איום ונורא. בואו נגנוז אותו”? לא נותר לי אלא לקוות שכוכב המוות ישמיד את כדור הארץ במהלך היומיים הקרובים, וכך יימנע ממני כאב הלב שמגיע בכל פעם שמישהו מחלל את כבודה של טרילוגיית מלחמת הכוכבים, אם בכלל נשאר לה כבוד שאפשר לחלל אחרי כל מה שקרה לה בשנים האחרונות.